Τροποποιημένη πρόταση ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με την παραγωγή ετήσιων στατιστικών χάλυβα για τα έτη αναφοράς 2003-2009 (υποβληθείσα από την Επιτροπή σύμφωνα με το άρθρο 250, παράγραφος 2 της συνθήκης ΕΚ)

2002/0251 (COD)

Τροποποιημένη πρόταση ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με την παραγωγή ετήσιων στατιστικών χάλυβα για τα έτη αναφοράς 2003-2009

1. Ιστορικό

25 Οκτωβρίου 2002: διαβίβαση της πρότασης στο Συμβούλιο και στο Ευρωπαϊκό Κοινοβούλιο COM (2002) 584 τελικό - 2002/0251 COD

26 Μαρτίου 2003: γνώμη της Ευρωπαϊκής Οικονομικής και Κοινωνικής Επιτροπής CCMI/001

13 Μαΐου 2003: γνώμη του Ευρωπαϊκού Κοινοβουλίου - πρώτη ανάγνωση

2. Στόχος της Επιτροπής

Το σημερινό κοινοτικό σύστημα στατιστικών χάλυβα βασίζεται στη συνθήκη της Ευρωπαϊκής Κοινότητας Άνθρακα και Χάλυβα (ΕΚΑΧ), η οποία έληξε στις 23 Ιουλίου 2002. Υπάρχουν περίπου 300 επιχειρήσεις της ευρωπαϊκής βιομηχανίας χάλυβα, οι οποίες παράγουν το ένα πέμπτο της παγκόσμιας παραγωγής χάλυβα. Σχεδόν όλες είναι μεγάλες επιχειρήσεις με έντονο ενδιαφέρον για τη χρήση στατιστικών. Έχει αναπτυχθεί ένα συνολικό στατιστικό σύστημα κατά τα πενήντα τελευταία χρόνια για να καλύψει τις ανάγκες χάραξης πολιτικής της ΕΚΑΧ και τις ανάγκες της βιομηχανίας. Το έργο αυτό πραγματοποιήθηκε σε στενή συνεργασία με τις ευρωπαϊκές ενώσεις χάλυβα. Στα περισσότερα κράτη μέλη η Eurostat έχει συλλέξει δεδομένα απευθείας είτε από τις χαλυβουργικές επιχειρήσεις είτε από τις εθνικές ενώσεις τους.

Η παρούσα πρόταση αφορά τις ετήσιες κοινοτικές στατιστικές χάλυβα από το 2003 και μετά. Η Eurostat εκπόνησε μελέτες αναγκών των χρηστών, και οι μελέτες αυτές έδειξαν τους τομείς στους οποίους απαιτούνται στατιστικές πληροφορίες μετά τη λήξη της Συνθήκης ΕΚΑΧ. Οι μονάδες πολιτικής της Επιτροπής, τα εθνικά υπουργεία και η βιομηχανία ζήτησαν να συνεχιστεί η διαθεσιμότητα βασικών στατιστικών για τη βιομηχανία χάλυβα. Εν τούτοις, οι ανάγκες για διαμόρφωση κοινοτικής πολιτικής θα είναι πολύ μικρότερες μετά τη λήξη της Συνθήκης ΕΚΑΧ. Για το λόγο αυτό, η παρούσα πρόταση υποστηρίζει την πολύ μεγάλη μείωση των επίσημων κοινοτικών στατιστικών χάλυβα σε σύγκριση με το στατιστικό σύστημα της ΕΚΑΧ.

Τέσσερα από τα υπάρχοντα ετήσια ερωτηματολόγια ΕΚΑΧ παράγουν πληροφορίες που είναι σημαντικές για την ανάπτυξη και την παρακολούθηση της κοινοτικής πολιτικής, αλλά δεν συλλέγονται στο πλαίσιο της υπάρχουσας κοινοτικής νομοθεσίας. Η παρούσα πρόταση αφορά έναν κανονισμό που θα καλύπτει την περίοδο 2003 έως 2009, έτσι ώστε ένα βασικό σύνολο των πληροφοριών των ερωτηματολογίων αυτών να συνεχίσει να συλλέγεται σε όλα τα κράτη μέλη όπου υπάρχει σημαντική βιομηχανία χάλυβα. Ο προτεινόμενος κανονισμός είναι για μια ορισμένη περίοδο, με πρόβλεψη για ενδιάμεση έκθεση μετά από τέσσερα έτη για να αξιολογηθούν τα αποτελέσματα και να προταθούν πιθανές μελλοντικές δράσεις.

Περιεχόμενο του κανονισμού

Ο κατάλογος στο παράρτημα του παρόντος κανονισμού καλύπτει: ισοζύγιο απορριμμάτων χυτοσιδήρου και χάλυβα, ισοζύγια ενέργειας, επενδύσεις κατά τύπο εγκατάστασης και ικανότητα παραγωγής χάλυβα.

Το ισοζύγιο απορριμμάτων χυτοσιδήρου και χάλυβα καλύπτει τη ζήτηση και την προσφορά απορριμμάτων χυτοσιδήρου και χάλυβα. Αυτό σήμερα είναι σημαντική πρώτη ύλη για την παραγωγή χάλυβα, και για την οποία χρειάζεται διεθνώς μια ελεύθερη και ανοιχτή αγορά. Η Επιτροπή ενδέχεται να χρειαστεί τις πληροφορίες αυτές εάν κάποιες τρίτες χώρες περιορίζουν την εξαγωγή απορριμμάτων για να βοηθήσουν τις εγχώριες βιομηχανίες τους.

Το ισοζύγιο ενέργειας δεν παρέχει μόνο πληροφορίες για τη χρήση και την παραγωγή ενέργειας στη βιομηχανία χάλυβα αλλά, εμμέσως, και για την εκπομπή ρύπων. Για παράδειγμα, οι υψικάμινοι χρησιμοποιούν οπτάνθρακα, ασβεστόλιθο και σιδηρομετάλλευμα για να παράγουν χάλυβα, και παράγουν διοξείδιο του άνθρακα ως απόβλητο. Τα δεδομένα του ισοζυγίου ενέργειας παρέχουν τη δυνατότητα υπολογισμού της ποσότητας αυτών των εκπομπών CO2.

Τα δεδομένα για τις επενδυτικές δαπάνες και την ικανότητα παραγωγής χρησιμοποιούνται για την αξιολόγηση πιθανών μελλοντικών ελλειμματικών ή πλεονασματικών ικανοτήτων για συγκεκριμένες κατηγορίες προϊόντων χάλυβα. Οι πληροφορίες αυτές είναι χρήσιμες όχι μόνο για τη βιομηχανία αλλά και για διεθνείς εμπορικές διαπραγματεύσεις. Τροφοδοτούνται επίσης σε ένα δίκτυο παρακολούθησης των παγκοσμίων ικανοτήτων παραγωγής χάλυβα που οργανώνεται υπό την αιγίδα του ΟΟΣΑ.

3. Γνώμη της Επιτροπής για τις τροπολογίες του Κοινοβουλίου

3.1 Τροπολογίες που γίνονται δεκτές από την Επιτροπή

3.1.1 Οι παρακάτω τροπολογίες αφορούν τη λογική συνοχή, τον καλύτερο ορισμό, την απλοποίηση του κειμένου, την ανανέωση της διαδικασίας, την προσθήκη αναγκαίων πληροφοριών, την αποσαφήνιση του κειμένου και τεχνικές τροποποιήσεις:

Τροπολογία 1 (αιτιολογική σκέψη 1),

Τροπολογία 2 (αιτιολογική σκέψη 1α (νέα)),

Τροπολογία 3 (αιτιολογική σκέψη 2),

Τροπολογία 4 (αιτιολογική σκέψη 2α (νέα))

Τροπολογία 5(αιτιολογική σκέψη 6),

Τροπολογία 6 (αιτιολογική σκέψη 7α (νέα)),

Τροπολογία 7 (άρθρο 1, τίτλος),

Τροπολογία 8 (άρθρο 1),

Τροπολογία 9 (άρθρο 3, παράγραφος 1),

Τροπολογία 10 (άρθρο 4, παράγραφος 1),

Τροπολογία 11 (άρθρο 5, παράγραφος 1),

Τροπολογία 12 (άρθρο 6, παράγραφος 1),

Τροπολογία 13 (άρθρο 6, παράγραφος 2),

Τροπολογία 17 (άρθρο 8, παράγραφος 1),

Τροπολογία 18 (παράρτημα, σημείο 1),

Τροπολογία 19 (παράρτημα, σημείο 2, μέρος A),

Τροπολογία 20 (παράρτημα, σημείο 2, μέρος B),

Τροπολογία 21 (παράρτημα, σημείο 3, μέρος A),

Τροπολογία 22 (παράρτημα, σημείο 3, μέρος B),

Τροπολογία 23 (παράρτημα, σημείο 3, μέρος B, πίνακας, τίτλος 5) και

Τροπολογία 24 (παράρτημα, σημείο 3, μέρος B, πίνακας, τίτλος 7).

Η Επιτροπή συμφωνεί να λάβει υπόψη, στην τροποποιημένη πρότασή της, τις τροπολογίες αυτές.

3.1.2 Οι ακόλουθες τροπολογίες:

τροπολογία 14 (άρθρο 6, παράγραφος 2α (νέα)) και

τροπολογία 16 (άρθρο 7, παράγραφος 1, εδάφιο (β))

εισήχθησαν προκειμένου να επεκταθεί η περίοδος διαβίβασης των δεδομένων σε δώδεκα μήνες για το πρώτο έτος διαβίβασης. Η παράταση θα είναι δυνατή για τα κράτη μέλη εκείνα που αντιμετωπίζουν δυσκολίες στην εφαρμογή του κανονισμού.

Η Επιτροπή συμφωνεί να λάβει υπόψη, στην τροποποιημένη πρότασή της, τις τροπολογίες αυτές.

Τα κράτη μέλη δεν συμμετείχαν στις στατιστικές χάλυβα κατά τη διάρκεια ισχύος της συνθήκης ΕΚΑΧ.

3.1.3 Η ακόλουθη τροπολογία:

τροπολογία 15 (άρθρο 7, παράγραφος 1, εδάφιο (α))

εισήχθηκε προκειμένου να διαβεβαιωθούν τα κράτη μέλη ότι δεν θα επιφορτισθούν πρόσθετα βάρη (π.χ. την υποχρέωση παροχής επιπλέον στατιστικών) στο μέλλον.

Η Επιτροπή συμφωνεί να λάβει υπόψη, στην τροποποιημένη πρότασή της, την τροπολογία αυτή.

3.2 Τροπολογίες που δεν γίνονται δεκτές από την Επιτροπή

Ουδεμία.

3.3 Τροπολογίες που απορρίπτονται από την Επιτροπή

Ουδεμία.

4. Συμπέρασμα

Σύμφωνα με το άρθρο 250, παράγραφος 2, της συνθήκης ΕΚ, η Επιτροπή τροποποιεί την πρότασή της κανονισμού για την παραγωγή ετήσιων κοινοτικών στατιστικών χάλυβα για τα έτη αναφοράς 2003-2009 όπως αναφέρεται ανωτέρω.